ଡୋକୁସେଟ, ଅନ୍ୟ ନାମ ଡୋକୁସେଟ ଲବଣ, ଡାୟୋକ୍ଟିଲ ସୋଡ଼ିଅମ ସଲଫୋସକସିନେଟ, ଓ ଡାୟୋକ୍ଟିଲ କ୍ୟାଲସିଅମ ସଲଫୋସକସିନେଟ, ଏକ ପ୍ରକାର ରେଚକ ଯାହା କୋଷ୍ଠକାଠିନ୍ୟ ନିମନ୍ତେ ବ୍ୟବ‌ହାର ହୁଏ । ପିଲାଙ୍କପାଇଁ ଏହା ଉପ‌ଯୁକ୍ତ ଯାହାର କଠିନ ମଳ ହୁଏ । ଅଫିମ ଯୋଗୁ କୋଷ୍ଠକାଠିନ୍ୟ ହେଉଥିଲେ ଡୋକୁସେଟ ସ‌ହିତ ଅନ୍ୟ ଉତ୍ତେଜକ ରେଚକ ଦିଆଯାଏ । ଏହା ପାଟିବାଟେ ଦିଆଯାଏ ବା ମଳାଶୟରେ ଭର୍ତ୍ତି କରିଦିଆଯାଏ । ଏହି ଔଷଧ ୧ରୁ ୩ ଦିନ ମଧ୍ୟରେ କାମ କରେ । ଏହି ଔଷଧର ପାର୍ଶ୍ୱ ପ୍ରତିକ୍ରିୟା ସାଧାରଣତଃ ହୁଏ ନାହିଁ । କ୍ୱଚିତ ତରଳ ଝାଡ଼ା ଓ ପେଟରେ କ୍ରାମ୍ପ ହୁଏ । ଦୀର୍ଘକାଳୀନ ବ୍ୟବ‌ହାରରେ ଖାଦ୍ୟନଳୀ କାର୍ଯ୍ୟରେ ବ୍ୟାଘାତ ହୁଏ । ଗର୍ଭାବସ୍ଥା ଓ ସ୍ତନ୍ୟପାନ ସମୟରେ ଏହା ଦେଲେ କୌଣସି ଅସୁବିଧା ହୁଏ ନାହିଁ । ଏହା ମଳ ନରମକାରୀ କରିବା ଶ୍ରେଣୀର ଔଷଧ ଓ ଅଧିକ ଜଳ ମଳରେ ମିଶେଇବାରେ ସାହାଯ୍ୟ କରେ । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ ଓ ଦାମିକା ନୁହେଁ । ଆମେରିକାରେ ଏହି ଔଷଧର ୧୦୦୦ ମାତ୍ରାର ମୂଲ୍ୟ ୧୪ ଆମେରିକୀୟ ଡଲାର । ଡାୟୋକ୍ଟିଲ ସୋଡ଼ିଅମ ସଲଫୋସକସିନେଟ ଔଷଧର ଅନ୍ୟ ବ୍ୟବ‌ହାର ଅଛି ଯଥା: ଖାଦ୍ୟ ମିଶ୍ରଣ, ଇମଲସନ‌କାରକ, ବିସ୍ତାରକାରକ ଓ ଓଦାକାରକ ।